Yoshiko Kawashima

**Yoshiko Kawashima** (japansk: 川島芳子, *Kawashima Yoshiko*, født 24. mai 1907 i Beijing i Kina, henrettet 25. mars 1948) var en kinesisk (mandsjuisk) prinsesse som tjenestegjorde som spion for Japan. Hennes opprinnelige navn var **[[Aisin Gioro]] Xianyu** (愛新覺羅·顯玗) med hedersnavnet *Dongzhen* 東珍, som betyr «Østens juvel»); hennes kinesiske navn var *Jin Bihui* (forenklet kinesisk: 金璧辉, tradisjonell kinesisk: 金璧輝). Hun er blitt kjent i skjønnlitteraturen også som «Østens Mata Hari».

## Liv og virke

### Bakgrunn
Hun ble født som 14. datter av den keiserlige prins Shanqi, tiende sønn av prins Su av Kina, og ble adoptert i åtteårsalderen (1915) av sin fars venn, den japanske spionen Naniwa Kawashima. Hun fikk da det japanske navnet *Kawashima Yoshiko* og ble oppdratt i Japan. Etter et mislykket selvmordsforsøk da hun var 17 år, muligens etter å ha blitt utsatt for voldtekt av sin adoptivfar, kledde hun seg ofte som mann.

### Spion for japanerne
I årene 1927-29 var hun gift med sønnen til general Jengjuurjab, leder for den mandsjuisk-mongolske selvstendighetsbevegelsen. Etter skilsmissen bodde hun i Shanghai, der hun ble vervet til spion for japanerne av sin japanske samboer Ryukichi Tanaka. Tanaka var satt av Japan til å verve spioner blant den mandsjuiske og mongolske adel. Hun utførte ofte oppdrag i geriljagrupper i Mandsjuria utkledd som mann og beskrives som en dominant filmstjernelignende skjønnhet.

I 1932 overtalte hun sin slektning, Kinas ekskeiser Pu Yi, til å akseptere Japans tilbud om å bli keiser i den japanske lydstaten Manchukuo. I Manchukuo organiserte hun i 1932 en hær på 3&nbsp;000-5&nbsp;000 banditter for å slå ned all motstand mot den japanske okkupasjonen og fikk i japanske aviser tilnavnet «Manchukuos Jeanne d’Arc». Hun hadde en tid en relasjon med Hayao Tada, keiserens japanske rådgiver. Hun var en av Manchukuos mest populære kjendiser; spilte inn plater, opptrådte i radio, ble omtalt i pressen og i kiosklitteraturen. Etter at hun begynte å kritisere Japans utbytting av Mandsjuria, noe som på grunn av hennes popularitet gjorde henne farlig, mistet hun sin propagandaverdi for Japan og var ikke lenger så hyppig i mediene.

Etter andre verdenskrig ble hun etterlyst av Kinas myndigheter, og den 11. november 1945 ble det meldt at «en lenge ettersøkt skjønnhet i mannsklær er blitt arrestert i Beijing av offiserer fra den kinesiske kontraspionasje». I 1948 ble hun stilt for retten for landsforræderi av den kinesiske nasjonalistregjeringen, funnet skyldig og henrettet.

## Innen kulturen
Kawashima har siden 1932 blitt portrettert i mengder av filmer, bøker og til og med i videospill.

I filmen *[[Den siste keiseren]]* ble hun spilt under navnet *Eastern Jewel* av Maggie Han. Ian Burumas historiske roman *The China Lover* er basert på Kawashimas liv, likesom Maureen Lindleys roman *The Private Papers of Eastern Jewel*.

## Litteratur
* Richard  Deacon: *A History of the Japanese Secret Service*, 1986. ISBN 0-425-07458-7: Berkley Publishing Company. 
* Philip Jowett: *Rays of the Rising Sun, Volume 1: Japan's Asian Allies 1931-45, China and Manchukuo*, Helion and Company Ltd., 2005. ISBN 1874622213. 
* Linda Grant De Pauw: *Battle Cries and Lullabies: Women in War from Prehistory to the Present*, University of Oklahoma Press, 2000. ISBN 0806132884. 
* Lillian Lee: *The Last Princess of Manchuria*, William Morrow & Co., 1992. ISBN 0688108342. 
* Willa Lou Woods: *Princess Jin, the Joan of Arc of the Orient*, World Publishing Company. 1937 ASIN: B00085H5CI. 
* Yamamuro Shinichi: *Manchuria Under Japanese Domination*, University of Pennsylvania Press, 2005. ISBN 0812239121.

(romaner):
* Ian Buruma: *The China lover: [a novel]*, Penguin Press, New York 2008. ISBN 978-1-59420-194-3
* Maureen Lindley: *The private papers of Eastern Jewel*, Bloomsbury, 2008, ISBN 978-0-7475-9116-0